Gee jou immuunstelsel só 'n hupstoot - WelstandWelstand
Tuis / Advies / Gee jou immuunstelsel só 'n hupstoot
Die wêreldwye Covid-19-pandemie het opnuut beklemtoon hoe belangrik dit is om gesond te bly en ons immuunstelsels so sterk as moontlik te maak.
Die immuunstelsel is 'n komplekse netwerk van selle en proteïene wat die liggaam teen infeksie verdedig. Dit hou ook rekord van elke kiem (mikrobe) wat al verslaan is, sodat dit dié mikrobe vinnig kan herken en vernietig as dit weer die liggaam binnedring.
Dr. Morgan Mkhatshwa, bedryfshoof van die mediese fonds, Bonitas, wys daarop dat Covid-19 'n nuwe patogeen is, wat beteken dat ons liggame geen bestaande teenliggaampies het om dit te verdediging nie. "Daarom bly dit noodsaaklik om aan te hou om maskers te dra, sosiale distansiëring te handhaaf en goeie handhigiëne en hoesetiket toe te pas."
Daar is geen towerpil om die immuunstelsel onmiddellik te versterk nie, maar gesonde leefstylgewoontes en verskillende aanvullings kan egter die immuunstelsel versterk.
Volgens Mkhatshwa word 'n kombinasie van vyf noodsaaklike vitamiene en minerale vir algemene gesondheid aanbeveel:
Aanvullings met vitamien C kan die duur en erns van infeksies in die boonste lugweë verminder, insluitend verkoue. Hierdie vitamien kom ook voor in lemoene, pomelo's, broccoli, aarbeie, soetrissies en tamatiesap.
Vitamien D bestry ook infeksies en hou 'n mens se bene sterk. Daar is volgens Mkhatshwa al baie navorsing oor vitamien D gedoen in verband met Covid-19 en studies het getoon dat vitamien D genesing kan bespoedig en ontstekings in die asemhalingstelsel kan beperk. Vitamien D kom voor in salm, sampioene, melk, graan en brood.
Vitamien A help om die immuunstelsel te reguleer en teen infeksies te beskerm deur die weefsel en jou vel gesond te hou. Dit kan gevind word in patats, wortels, appelkose en spinasie.
Vitamien E is 'n noodsaaklike anti-oksidant wat help om selbeskadiging te beveg. Neute en grondboontjiebotter is propvol vitamien E.
Sink werk as 'n anti-oksidant en bevorder metabolisme en genees wonde. Vleis, skulpvis, boontjies en peulgewasse, en neute en sade is kossoorte wat baie sink bevat. Sink is nodig vir die ontwikkeling en kommunikasie van immuunselle en speel 'n belangrike rol in inflammatoriese reaksie, sê Mkhatshwa. 'n Tekort aan sink beïnvloed die vermoë van die immuunstelsel om behoorlik te funksioneer, wat 'n verhoogde risiko vir infeksie en siektes tot gevolg het.
Mkhatshwa wys ook daarop dat die lug wat ons inasem in chemikalieë verander word wat ons nodig het om ons selle aan te vuur. "Die manier waarop ons asemhaal maak saak en beïnvloed selfs ons liggaamchemie. Om stadig en diep asem te haal, is een van die doeltreffendste dinge wat jy tans vir jou welstand kan doen."